Polisiegeneraal ontslaan weens rassisme jeens wit menseSandra Malebe-Thema. Foto: Facebook Die vakbond Solidariteit het Donderdag bekendgemaak dat die Suid-Afrikaanse Polisiediens (SAPD) ná ŉ interne ondersoek die hoof van basiese polisie-ontwikkeling, genl.maj. Sandra Malebe-Thema, aan rassisme skuldig bevind het. Volgens Anton van der Bijl, hoof van arbeidsregsdienste by Solidariteit, het Malebe-Thema haar in 2016 tydens ŉ byeenkoms by die SAPD se Opleidingsakademie op Oudtshoorn skuldig gemaak aan rassistiese en vernederende opmerkings teenoor verskeie opleidingspersoneellede. Van der Bijl sê die generaal het aangevoer daar is te veel wit gesigte wat posisies in opleiding beklee en dat “diskriminasie” teenoor swart studente stopgesit sal word. “Tydens dieselfde geleentheid het sy ook onvanpaste opmerkings oor ŉ geselekteerde groep personeellede se kleredrag en gewig gemaak.” Die vakbond het dadelik opgetree deur in November 2016 ŉ formele klag by die Menseregtekommissie (MRK) in Kaapstad in te dien. Solidariteit het die druk volgehou deur hom in Mei 2017 tot die Arbeidshof te wend, om die SAPD te dwing om ŉ interne ondersoek teen Malebe-Thema van stapel te stuur. Ek glo dit sal ŉ les vir Suid-Afrika wees. Van der Bijl sê die sanksie het bevind dat Malebe-Thema geen berou vir haar optrede toon nie en dat sy gedurende die ondersoek steeds volgehou het sy het niks verkeerds gedoen nie. Voorts is bevind die generaal se selektiewe uitlatings het emosionele skade by die betrokke personeellede veroorsaak, wat hul werk en persoonlike lewe nadelig beïnvloed het. In die lig hiervan is bevind Malebe-Thema moet met onmiddellike inwerkingtreding ontslaan word. Van der Bijl meen dié saak is een van die seldsame geleenthede waar geregtigheid geseëvier het in ŉ geval waar ŉ swart mens blatant rassisties was teenoor wit mense. “Ons is uiteraard verheug oor die uitkoms aangesien Solidariteit baie moeite gedoen het om te verseker dat die SAPD sy verpligting nakom om op te tree. “Ek glo dit sal ŉ les vir Suid-Afrika wees dat rassisme nie kleurblind is nie,” sê Van der Bijl.